KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan, ehdotuksesta EUROOPAN PARLAMENTIN JA NEUVOSTON ASETUS Itävallan kautta kulkeviin raskaisiin tavarankuljetusajoneuvoihin sovellettavan siirtymäkauden kauttakulkujärjestelmän käyttöönotosta vuodeksi 2004 KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2001/0310 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan, ehdotuksesta EUROOPAN PARLAMENTIN JA NEUVOSTON ASETUS Itävallan kautta kulkeviin raskaisiin tavarankuljetusajoneuvoihin sovellettavan siirtymäkauden kauttakulkujärjestelmän käyttöönotosta vuodeksi 2004

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio antaa jäljempänä lausuntonsa parlamentin ehdottamista tarkistuksista.

2. Taustaa

a) Komissio antoi asetusehdotuksensa (KOM(2001) 807 lopullinen - 2001/0310(COD)) neuvostolle ja Euroopan parlamentille 21. joulukuuta 2001.

b) Euroopan talous- ja sosiaalikomitea antoi lausuntonsa komission ehdotuksesta 30. toukokuuta 2002.

c) Euroopan parlamentti antoi ensimmäisessä käsittelyssä 12. helmikuuta 2003 lausuntonsa, joka sisälsi 16 tarkistusta komission ehdotukseen.

d) Neuvosto vahvisti yhteisen kantansa 28. maaliskuuta 2003.

f) Euroopan parlamentti antoi 3. heinäkuuta 2003 toisessa käsittelyssä päätöslauselman, joka sisälsi 17 tarkistusta yhteiseen kantaan.

3. Ehdotuksen tarkoitus

Komissio antoi 20. joulukuuta 2001 ehdotuksen Euroopan parlamentin ja neuvoston asetukseksi [1] Itävallan kautta kulkeviin raskaisiin tavarankuljetusajoneuvoihin sovellettavan ekopistejärjestelmän käyttöönotosta vuodeksi 2004. Ehdotuksen tavoitteena on jatkaa ekopistejärjestelmän voimassaoloa väliaikaisena ratkaisuna odotettaessa infrastruktuurin käyttömaksuja koskevan puite-ehdotuksen antamista. Jos infrastruktuurin käyttömaksuja koskevaa puite-ehdotusta ei anneta, ekopistejärjestelmää koskevat säännökset jäävät voimaan yhdeksi ylimääräiseksi vuodeksi ja tarvittaessa vielä enintään kahdeksi lisävuodeksi (1+1+1).

[1] KOM(2001) 807, 20.12.2001.

Komission ehdotukseen sisältyvät seuraavat keskeiset tekijät:

* 108 prosentin lauseke poistetaan (kauttakulkumatkojen määrän rajoittaminen vuosittain enintään 108 prosenttiin vuonna 1991 suoritetuista kauttakulkumatkoista)

* ehdotuksen soveltamisalaan kuuluu koko Itävallan alue

* kaikkien 15 jäsenvaltion ekopisteiden määrä säilytetään vuoden 2003 vakiotasolla (ei vähennystä).

4. Komission lausunto Euroopan parlamentin tarkistuksista

Euroopan parlamentti teki toisessa käsittelyssä 17 tarkistusta neuvoston yhteiseen kantaan.

Komissio hyväksyy neljä tarkistusta kokonaan, kaksi osittain, tarvittaessa tietyin toimituksellisin muutoksin, ja yhden periaatteessa, jos se muotoillaan uudelleen.

Komissio hylkää 10 tarkistusta mutta käyttää tiettyä joustovaraa siten, että viidestä näihin kuuluvasta tarkistuksesta voidaan vielä neuvotella menettelyn myöhemmässä vaiheessa.

4.1. Komission hyväksymät tarkistukset (neljä tarkistusta kokonaan, kaksi osittain ja yksi periaatteessa)

4.1.1. Kokonaan hyväksyttävät tarkistukset

Komissio katsoo, että tarkistukset 1 (otsikko), 10 (3 artiklan 2 kohdan johdanto-osa) ja 12 (3 artiklan 2 kohdan d alakohta) voidaan hyväksyä, koska kyseessä ovat terminologiset muutosehdotukset.

Tarkistus 3 (johdanto-osan 3 b kappale) voidaan myös hyväksyä, koska siinä säädetään asetuksen soveltamisalan laajentamisesta Euroopan unionin ehdokasmaihin. Soveltamisalan laajentamisen katsottiin olevan liian aikaista Euroopan parlamentin ensimmäisessä käsittelyssä käydyissä keskusteluissa, mutta nyt sitä on harkittava, koska liittymissopimukset on allekirjoitettu 16 huhtikuuta 2003 ja liittymispäiväksi on sovittu 1 toukokuuta 2004. Asetuksen soveltamisalan laajentamista koskevat säännöt olisi kuitenkin määriteltävä asianomaisissa maissa.

4.1.2. Osittain hyväksyttävät tarkistukset

Tarkistus 15 (3 artiklan 3 a kohta) voidaan hyväksyä osittain. Siinä määrätään, että komiteamenettelyä käytetään seuraavasti:

- vahvistamaan jäsenvaltioille annettavien pisteiden määrä

- vahvistamaan järjestelmään liittyviä menettelyjä ja pisteiden jakamista ja järjestelmän soveltamiseen liittyviä teknisiä kysymyksiä koskevat yksityiskohtaiset säännöt

- lisäämään vahvistettuja kiintiöitä suhteellisesti kutakin uutta jäsenvaltiota ja vuotta kohden Keski- ja Itä-Euroopan maiden liittyminen vuonna 2004 huomioon ottaen.

Ensimmäistä ja viimeistä alakohtaa ei voida hyväksyä. Jäsenvaltioille (nykyisille ja tuleville) myönnettävien pisteiden määrän vahvistaminen on erottamaton osa neuvotteluja Itävallan kautta kulkevia raskaita tavarankuljetusajoneuvoja koskevan järjestelmän luomiseksi. Neuvostolle ja parlamentille kuuluu päättää maittain ja vuosittain myönnettävien pisteiden jaosta komission yksiköiden tekemän numerotietoihin perustuvan analyysin perusteella.

Toinen alakohta voidaan hyväksyä ilman tekstimuutoksia.

Tarkistus 16 (4 artiklan 1 b kohta) voidaan hyväksyä osittain, toisin sanoen vain ensimmäinen lause, jossa toistetaan perustamissopimuksessa määrätyt tai eurooppalaista liikennepolitiikkaa käsittelevässä valkoisessa kirjassa edellytetyt komission velvoitteet. Viittaus komiteaan olisi kuitenkin poistettava 5 artiklasta, sillä hallintokomitea ei tee päätöksiä.

Tarkistuksen 16 muita osia ei voida hyväksyä. Komissio ei hyväksy viittausta "Alppeja koskevaan yleissopimukseen ja muihin sitoviin välineisiin", joka mainitaan samassa yhteydessä kuin EY:n perustamissopimus. Se ei voi myöskään hyväksyä tekstin viimeistä kohtaa, jossa viitataan liikennevirtojen sääntelyjärjestelmään, sillä se ei kuulu yhteisön vaan jäsenvaltioiden toimivaltaan, ja jäsenvaltiot ovat velvollisia ilmoittamaan siitä komissiolle.

4.1.3. Periaatteessa hyväksyttävät tarkistukset

Tarkistus 5 (johdanto-osan 3 d kappale) voidaan hyväksyä periaatteessa. Johdanto-osan kappaleen viittaus Alppeja koskevaan yleissopimukseen voidaan hyväksyä sillä edellytyksellä, että tarkistuksessa toistettu sitaatti esitetään kokonaisuudessaan. Siteeratussa tekstissä todetaan, miten välttämätöntä on vähentää haitat "tasolle, joka ei ole ihmiselle, eläimille tai kasveille ja niiden elinympäristölle haitallinen, siirtämällä suurempi osa erityisesti rahtiliikenteestä rautateille tarjoamalla asianmukainen infrastruktuuri ja markkinoille soveltuvia kannustimia ilman kansallisuuteen perustuvaa syrjintää."

4.2. Komission hylkäämät tarkistukset (10 tarkistusta)

Tarkistus 2 (johdanto-osan 3 a kappale), joka koskee paikallisen väestön suojelua ja melusaasteen aiheuttamia haittoja, hylätään kahdesta syystä: ensiksikin, jos kuorma-autot valitsevat toisen reitin, muualla asuva väestö joutuu vahingonkärsijäksi. Tämä toimenpide aiheuttaa siis syrjimistä. Toiseksi ekopistejärjestelmässä ei oteta huomioon melusaastetta.

Tarkistuksessa 4 (johdanto-osan 3 c kappaleessa) viitataan Yhdistyneiden Kansakuntien julistamaan kansainväliseen vuorten vuoteen 2002. Tämä viittaus ei ole enää ajankohtainen.

Tarkistus 6 (johdanto-osan 4 a kappale) koskee Euroopan unionista tehdystä sopimuksesta ja Alppeja koskevasta yleissopimuksesta johtuvia velvoitteita. Komissio ei hyväksy viittausta Alppeja koskevaan yleissopimukseen ja muihin sitoviin välineisiin, jotka mainitaan samassa yhteydessä kuin Euroopan unionista tehty sopimus.

Tarkistuksessa 11 (3 artiklan 2 kohdan b alakohta) esitetään tietyntyyppisten EURO 0 -standardin mukaisten kuorma-autojen ajokieltoa koskevien poikkeusten poistamista. Komission on säilytettävä periaatteellinen kantansa poikkeuksiin, jotka hyväksyttiin yhteisestä kannasta neuvoteltaessa, ja sen on hylättävä tämä tarkistus.

Tarkistus 17 (4 artiklan 3 a kohta) on hylättävä, sillä komissio ei voi tukea järjestelmällisen seurantajärjestelmän käyttöönottoa. Neuvoston asetuksen (ETY) N:o 3912/92 mukaisesti maanteillä toteutettavat tarkastukset voivat olla vain satunnaisia. Lisäksi direktiivissä 2000/30/EY säädetään saastuttavien päästöjen mittaamisesta sekä vaatimuksenmukaisuutta mittaavien testien saattamisesta kuhunkin tilanteeseen sopiviksi.

Tarkistukset 7, 8, 9, 13 ja 14 on hylättävä, sillä komission on menettelyn tässä vaiheessa säilytettävä kantansa neuvoston yhteiseen kantaan. Nämä viisi tarkistusta ovat kaikesta huolimatta erittäin todennäköisesti keskeisessä osassa tulevasta järjestelmästä käytävissä lopullisissa neuvotteluissa, koska niissä käsitellään alueellista kattavuutta ja painotuksia yhteisön varaston sekä määriteltävien ekopistekiintiöiden jaossa.

Tarkistuksissa 7 (1 artiklan c alakohta), 8 (1 artiklan e alakohta), 9 (1 artiklan f a alakohta) ja 14 (osittain) (3 artiklan 3 kohta) rajataan järjestelmän soveltaminen Itävallan Alppien alueelle ja siellä erityisesti kolmeen alppisolaan: Brenner, Tauern ja Pyhrrn. Tässä on kyse nykyisen järjestelmän täydellisestä muutoksesta, joka kattaa koko Itävallan alueen ja edellyttää teknisiä mukautuksia, joiden toteuttaminen vuodesta 2004 alkaen on hyvin vaikeaa. Asiantuntijoiden tekemät tarkastukset ovat kuitenkin osoittaneet, että ekopisteiden laskenta-asemat on teknisesti mahdollista purkaa ja siirtää toiseen paikkaan. Tämä muutos on Itävallalle kallis mutta toteuttamiskelpoinen.

Tarkistuksessa 13 (3 artiklan 2 kohdan g alakohta) säilytetään ajatus yhteisön varalla olevien pisteiden jakamisesta uudelleen painotettuina jäsenvaltioille jaettujen pisteiden todellisen käytön mukaisesti. Sitä vastoin siinä poistetaan erityiskohtelu, joka on myönnetty Itävallan kautta "Hörbranzin" käytävää [2] käyttäen kulkevien liikenteenharjoittajien erityistarpeiden mukaisesti silloin, kun on kyse yhteisön varastossa olevien pisteiden jaosta uudelleen painotettuina. Euroopan parlamentti kieltäytyy hyväksymästä tätä erityiskohtelua, sillä Hörbranzin käytävä ei ole Alppien läpi kulkevan liikenteen pääväyliä. Se ei siis kuulu parlamentin suositteleman järjestelmän piiriin.

[2] Hörbranzin käytävä on 17 kilometrin pituinen reitti, josta puolet on tietä ja puolet tunnelia ja joka yhdistää Lindaun Saksassa St Margretheniin Sveitsissä.

Tarkistuksessa 14 (3 artiklan 3 kohta) perustetaan kuorma-autokiintiöt ekopistekiintiöittäin vuonna 2002 (10 533 187 viidelletoista jäsenvaltiolle). Komission ehdotuksessa ja neuvoston yhteisessä kannassa ekopistemäärät vakiinnutetaan kuitenkin vuoden 2003 tasolle (9 107 451), sillä se on vuosi, jolloin saastumisen 60 prosentin vähennystavoite, johon ekopistejärjestelmällä pyritään, olisi oltava saavutettu. Saastuttavien NOx-kokonaispäästöjen raja on maailmanlaajuisesti laskettu vuodeksi 1991, ja sitä vähennetään lineaarisesti 60 prosentilla vuoden 2003 loppuun mennessä.

Vuodesta 2004 lähtien EURO 3 -standardiin kuuluvien kuorma-autojen poistamista järjestelmästä parlamentin ehdottamalla tavalla ei voida hyväksyä, sillä itävaltalaisten tilastojen ennusteiden mukaan EURO 3 -standardin mukaisten kuorma-autojen osuus kaikista kauttakulkumatkoista on 77 prosenttia vuonna 2004 (vuonna 2001 niiden osuus oli 24,5 prosenttia). Vaikka itävaltalaisten tilastojen uskottavuudesta onkin epäilyjä, niiden ennusteet antavat realistisen käsityksen kehityssuunnasta.

Tässä tarkistuksessa Euroopan parlamentin ehdotus tarkoittaa sitä, että ekopistejärjestelmältä poistuu sen olemassaolon syy, koska vuodesta 2005 vain EURO 2 -standardin mukaiset kuorma-autot kuuluvat ekopistejärjestelmään, ja pistemäärä on sama, joka jäsenvaltioille jaettiin vuonna 2002 (toisin sanoen 10 533 187 pistettä).

5. Päätelmä

Komissio muistuttaa, että Euroopan parlamentin kanta poikkeaa merkittävällä tavalla neuvoston yhteisestä kannasta ja että näissä olosuhteissa tarvitaan erityisponnisteluja lopullisen yhteisymmärryksen saavuttamiseksi. Perustamissopimuksen nojalla komissiolle on määrätty yhteispäätösmenettelyyn liittyviä tehtäviä, joiden suorittamiseksi komissio jatkaa työtä, jotta voidaan saavuttaa sellainen yhteisymmärrys, joka kunnioittaa tavaroiden vapaan liikkuvuuden periaatetta yhtenäismarkkinoilla ja edistää samalla kestävää kehitystä Euroopan unionissa.

Komissio muuttaa ehdotustaan edellä kuvatulla tavalla EY:n perustamissopimuksen 250 artiklan 2 kohdan mukaisesti.